Jeħtieġ inżomm ruħi ħaj u b'saħħti għalik art twelidi Norqod fiċ-ċaflis bix-xita tqattar f'dahri, Subgħajja minfuħin ħomor bis-seqi tfellu; Għadmi jitrakad u l-ġogi bbiesu bir-rewmatiżmu. Nonfoħ bil-għejja ma' kull erba' passi. Nitrejjaq filgħodu b'bieba ħobż niexfa ġebel Imfitta f'landa misħun imdardar. Jeħtieġ inżomm ruħi ħaj u b'saħħti għalik art twelidi Għax tridni noħroġ kmieni maż-żerniq ' Infittex l-għadu qalil tiegħek li heddek; U meta nsibu żgħażugħ beżgħan ta' għoxrin sena Nifqalgħu sidru ġewwa. Int tifraħ art twelidi X'ħin mgħatgħar f'demmu jisfar, jehdla u jmut L-għadu qalil tiegħek ħajjen u għajjur, Narah — Mulej aħfirli — għajnejh kbar miksura Jixbaħ 'il uliedi li ħallejt id-dar warajja. Maħbuba art twelidi, għandu jkun li rbaħħna Għax taptaptli fuq dahri u żejjintli sidri B'biċċiet tal-landa rħisa ta' kull għamla. Għad il-ma finiex sura nitkaxkru b'sieq waħda U nferknu b'bastun abjad infittxu t-triq lura. Jew — boloh skantati ma nafux x'ġara, Tilqagħna bil-banda. Min baqa' wara u ħaxken butu, Miskin, jitbissmilna u b'maktur abjad ixejrilna.